દરમિયાન આ નાની સિંચાઈ યોજનાના કામોમાં ગેરરિતી થયાની ફરિયાદ મળતા સરકારે ૨૭ સપ્ટેમ્બરના રોજ ચકાસણીના અંતે તત્કાલીન કાર્યપાલક ઈજનેર સહિત ચાર શખ્સોની ધરપકડ કરી હતી. જ્યારે નાની સિંચાઈ યોજનાના ૨૮3 કામોની હજુ ચકાસણી ચાલી રહી છે. દરમિયાન નાની સિંચાઈ યોજનાના કૌભાંડને વિધાનસભામાં ન ઉછાડવા માટે ધ્રાંગધ્રાના કોંગ્રેસી ધારાસભ્ય પરષોત્તમ ઉકાભાઈ સાબરીયાએ તેના મળતિયા તેવા વકીલ ભરત દેવજીભાઈ ગણેશીયા મારફત ૪૦ લાખ રૂપિયાની માંગ કરી હતી. અંતે આ સોદો 3૫ લાખમાં નક્કી થયો હતો. આ તકે ધારાસભ્યે અને તેના મળતિયાએ જિલ્લાની વિવિધ મંડળીઓના હોદ્દેદારો પાસેથી કટકે કટકે ૧૦ લાખ પડાવી પણ લીધા હતા. બાકીના ૨૫ લાખ રૂપિયાનો સિક્યુરીટી ચેક પણ ધારાસભ્યના મળતિયાએ હાથવગો કરી લીધો હતો. આ બાબત સામે આવતા રવિવારે એ ડીવિઝન પોલીસે ધ્રાંગધ્રાના કોંગ્રેસી ધારાસભ્ય પરષોત્તમ સાબરીયા અને તેના મળતિયા ભરત દેવજી ગણેશીયાની ધરપકડ કરી લેતા રાજકીય આલમમાં ભૂકંપ આવી ગયો હતો. આ બનાવની જાણ થતાં જ મોરબી જિલ્લાના કોંગ્રેસી ધારાસભ્યો અને આગેવાનો કાર્યકરો સાથે મોટી સંખ્યામાં પોલીસ મથકે ઉમટી પડ્યા હતા.